Izvor: N1

Terorističke napade koji su se jučer dogodili u Parizu u studiu N1 komentirao je vanjskopolitički analitičar Tomislav Jakić.

''Prošle noći sam pratio do 4 ujutro medije i jedan od razloga zbog kojeg se napad opet dogodio u Parizu bio je taj da su Francuzi nakon atentata na Charlie Hebdo tri dana dijelili solidarnost i nakon toga se ništa nije dogodilo. Naprosto nisu naučili lekciju'', kazao je Jakić.

Dodao je da će ovaj napad utjecati na izbjegličku krizu i to na najgori mogući način.

''Većina ljudi koji bježe, bježe od džihadista. Europa će ubrzati postupak za deportaciju u zemlje iz kojih dolaze izbjeglice čak i ako će ih to odvesti pod nož koljača IS-a''.

Jakić je rekao kako se nada da će posljednji nemili događaji navesti Europu da djeluje kao jedan mehanizam.

''Nedostaje jedan punkt u koji bi se slijevale informacije o svim izbjeglicma. Europa se nikada nije susrela s ovakvom krizom'', kazao je Jakić.

Jakić je na pitanje o situaciji u BiH i eventualnoj posebnoj prismotri te države kazao kako misli da će BiH biti pod posebnim povećalom, ali kako za to ne vidi poseban razlog.

Komentirao je i današnje izjave premijera Milanovića i predsjednika HDZ-a Tomislava Karamarka vezane za napade u Parizu kazavši kako je ''opsceno'' koristiti ovaj događaj za postizbornu kampanju.

''Nema zemlje koja može reći da je sto posto imuna na napade. Hrvatska je mala zemlja i zato je relativno sigurna''.

''Osnovno je u ovoj situaciji da se okrenemo uzrocima krize. To je promašena politika Zapada na Bliskom i Srednjem istoku'', rekao je Jakić.

Na pitanje slijede li možda u Parizu novi napadi kazao je da je to nemoguće predvidjeti, ali da će se sada stvoriti atmosfera straha.

''To će dovesti do toga da čovjek kada iziđe iz kuće neće moći biti siguran da će se živ vratiti kući''.

''Ono što bi zaista doprinijelo obrani europskih vrijednosti o kojima svi govore to je da se prestane IS-u isporučivati oružje, a s druge strane je malo tući. Monstruma IS je stvorio Zapad, a to je na neki način priznao i Tony Blair'', kazao je Jakić.

Kazao je i kako je svijet dosad učinio previše negativnih stvari vezanih za Siriju.

''I sada postoji opasnost da Europa podcijeni stupanj opasnosti s kojojm se suočava. Arapsko proljeće bilo je greška jer je niz zemalja bacilo u kaos. Iz toga je izišao val nasilja i izbjeglica s kojima se sada suočavamo'', rekao je Jakić.

Također je upozorio i na radikalnu desnicu koja bi ovu situaciju mogla pokušati iskoristiti.

''Ja bih rekao da nam ne prijeti pitanje islama nego prijete oni koji bi nas htjeli od tog islama zaštititi. Više se bojim onih iz radiklane desnice koji bi me branili od islamista nego samih islamista'', zaključio je Jakić.